
 24.7.2015
 BG
 Официален вестник на Европейския съюз
 L 196/4
 РЕГЛАМЕНТ ЗА ИЗПЪЛНЕНИЕ (ЕС) 2015/1206 НА КОМИСИЯТА
 от 23 юли 2015 година
 за прекратяване на антисубсидийната процедура по отношение на вноса на студеновалцувани плоски продукти от неръждаеми стомани с произход от Китайската народна република и за отмяна на Регламент за изпълнение (ЕС) No 1331/2014 за въвеждане на регистрационен режим за вноса на студеновалцувани плоски продукти от неръждаеми стомани с произход от Китайската народна република и Тайван
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (1) („основния антисубсидиен регламент“), и по-специално членове 14 и 24 от него,
 като има предвид, че:
 1. ПРОЦЕДУРА
 1.1. Започване на процедура
 (1)
 На 14 август 2014 г. Европейската комисия („Комисията“) съобщи чрез известие, публикувано в Официален вестник на Европейския съюз
 (2) („известието за започване“), че започва антисубсидийна процедура във връзка с вноса в Съюза на студеновалцувани плоски продукти от неръждаеми стомани с произход от Китайската народна република („антисубсидийната процедура“).
 (2)
 Антисубсидийната процедура беше открита вследствие на жалба, подадена на 1 юли 2014 г. от Eurofer („жалбоподателя“) от името на производители от Съюза, които представляват над 25 % от общото производство на студеновалцувани плоски продукти от неръждаеми стомани в Съюза.
 (3)
 Жалбата съдържаше prima facie доказателства за субсидиране на посочения продукт и за произтичаща от това съществена вреда, като бе счетено, че са налице достатъчни основания за започването на процедура.
 (4)
 Комисията официално уведоми за започването на разследването жалбоподателя, други известни производители от Съюза, известните производители износители от Китайската народна република (КНР), компетентните органи в КНР, известните вносители, доставчиците и ползвателите, търговците, както и сдруженията, за които е известно, че са засегнати, и ги прикани да вземат участие. На заинтересованите страни бе предоставена възможност да изложат становищата си в писмен вид и да поискат да бъдат изслушани в срока, посочен в известието за започване.
 1.2. Паралелна антидъмпингова процедура
 (5)
 На 26 юни 2014 г. Комисията съобщи чрез известие, публикувано в Официален вестник на Европейския съюз
 (3), че започва антидъмпингова процедура по отношение на вноса на студеновалцувани плоски продукти от неръждаеми стомани с произход от КНР и Тайван в съответствие с член 5 от Регламент (ЕО) No 1225/2009 на Съвета (4) („основния антидъмпингов регламент“).
 (6)
 На 24 март 2015 г. бе приет Регламент за изпълнение (ЕС) 2015/501 на Комисията (5). Разследването все още продължава.
 1.3. Регистрационен режим
 (7)
 Вследствие на искане от страна на жалбоподателя, подкрепено с необходимите доказателства, на 15 декември 2014 г. Комисията прие Регламент за изпълнение (ЕС) No 1331/2014 (6), с който се въвежда регистрационен режим за вноса на студеновалцувани плоски продукти от неръждаеми стомани с произход от КНР и Тайван, считано от 17 декември 2014 г.
 (8)
 Регистрационният режим на вноса за целите на паралелното антидъмпингово разследване бе прекратен с Регламент за изпълнение (ЕС) 2015/501. Регистрационният режим на вноса за целите на антисубсидийната процедура продължи да се прилага.
 2. ОТТЕГЛЯНЕ НА ЖАЛБАТА